text: 900 lys brændte i to nætter og redder vinhøst for 1,8 millioner
  14 maj 2019 kl. 17.19
  Majfrost er en sjælden begivenhed, men er ødelæggende for mange afgrøder - også vindruer. På Skærsøgaard Vin blev årets høst reddet af 900 brændende stearinlys.
  Ned til minus 4 grader om natten både den 4. og 5. maj var virkeligheden på vinmarkerne ved Skærsøgaard Vin tæt på Kolding. Det kunne være endt i en økonomisk katastrofe og betydet dårlig vinhøst. Men sådan gik det ikke.
  - I de 19 år, vi har dyrket vin i Danmark, har vi kun oplevet det én gang tidligere, nemlig i 2011. Den endte det i en katastrofe med en meget ringe høst, fortæller Sven Moesgaard fra Skærsøgård Vin.
  Belært af erfaringerne bestilte Sven Moesgaard den gang straks i to paller med 900 stearinlys á 10 kilo hjem. Pris 40.000 kroner.
  I otte år har de ligget gemt væk på vingården, men blev de straks hentet frem fra gemmerne og tændt, da varslerne om nattefrost løb ind den 4. maj.
  - Vi er lykkelige for, at vi gjorde det. Den investering sparede os for et tab på 1,8 millioner kroner, siger Sven Moesgaard.
  De mange tændte lys hævede temperaturen på markerne til lige over frysepunktet, og det lykkedes Sven Moesgaard og hans folk at holde frosten af de spæde skud på vinplanterne.
  - Vi kan se, at ingen planter har taget skade. Så selvom det tog to mand to timer at tænde alle lysene, og vi vågede over markerne i de to nætter, så har det selvfølgelig været det hele værd, siger Sven Moesgaard.
  